بیت القرآن

بیت قرآن (عربی: بیت القران، لفظی طور پر قرآن کا گھر) ایک کثیر مقصدی عمارت ہے جو اسلامی فنون کے لیے وقف ہے اور یہ حورا بحرین میں واقع ہے۔ 1990 میں قائم کیا گیا یہ کمپلیکس اپنے اسلامی عجائب گھر کے لیے سب سے زیادہ مشہور ہے جسے دنیا کے مشہور ترین اسلامی عجائب گھروں میں سے ایک تسلیم کیا گیا ہے۔ کمپلیکس میں ایک مسجد، لائبریری، آڈیٹوریم، مدرسہ اور ایک میوزیم شامل ہیں۔ اس عمارت کا بیرونی ڈیزائن بارہویں صدی کی قدیم مسجد کی طرز پر بنایا گیا ہے جس کے مرکزی ہال اور مسجد کو رنگین شیشے کے ایک بڑے گنبد سے ڈھانپا گیا ہے۔ اس کی محراب نیلے رنگ کی سرامک ٹائلوں سے مزین ہے جس پر آیۃ الکرسی کندہ کی گئی ہے۔ تاریخ اس ادارے کی تعمیر کا آغاز سن 1984 میں ہوا اور مارچ 1990 میں عبد اللطیف جاسم کانو نے اس کا باقاعدہ افتتاح کیا۔ اس کمپلیکس کی تعمیر کا بنیادی مقصد قرآن مجید کے نادر نسخوں اور قدیم مخطوطات کے ایک جامع ذخیرے کو محفوظ کرنا تھا۔ عبد اللطیف کانو خود اسلامی فنون اور قرآنی نسخوں کے بڑے شوقین تھے اور جب ان کا ذاتی ذخیرہ بہت بڑھ گیا تو انھوں نے ان تاریخی دستاویزات کی حفاظت کے لیے یہ ادارہ قائم کرنے کا فیصلہ کیا۔ اس ادارے کی تعمیر کے لیے فنڈ مکمل طور پر عوامی عطیات سے جمع کیے گئے تھے جن میں بحرین کے سربراہان مملکت سے لے کر اسکول کے بچوں تک نے حصہ لیا۔ اس ادارے اور اس کے عجائب گھر میں اسلامی دنیا کے مختلف حصوں سے، مشرق میں چین سے لے کر مغرب میں اسپین تک کے تاریخی قرآن کے نسخوں کا ایک بین الاقوامی سطح پر مشہور مجموعہ موجود ہے، جو پہلی صدی حجری سے لے کر اسلامی سنہری دور تک کی خطاطی کی روایات کی ترقی کی نمائندگی کرتا ہے۔ عجائب گھر کی خصوصیات الحیات میوزیم اس کمپلیکس کا سب سے اہم حصہ ہے جو دو منزلوں پر محیط دس نمائشی ہالوں پر مشتمل ہے۔ یہاں پہلی صدی ہجری سے لے کر دورِ حاضر تک کے نادر قرآنی نسخے موجود ہیں۔ ان میں مکہ، مدینہ، دمشق اور بغداد سے حاصل کردہ چمڑے پر لکھے گئے قدیم مخطوطات شامل ہیں۔ یہاں 1694 میں جرمنی میں چھپنے والا قرآن مجید کا ایک نایاب نسخہ اور سن 955 میں سوئٹزرلینڈ میں لاطینی زبان میں ترجمہ کیا گیا دنیا کا قدیم ترین نسخہ بھی موجود ہے۔ اس کے علاوہ خلیفہ سوم عثمان ابن عفان کے دور میں لکھے گئے قرآنی نسخے کی پہلی کاپی بھی یہاں نمائش کے لیے رکھی گئی ہے۔ منفرد نوادرات عجائب گھر میں قرآنی نسخوں کے علاوہ اسلامی فن تعمیر اور دستکاری کے دیگر نمونے بھی موجود ہیں۔ ان میں چودہویں صدی کے اناج، مٹر اور چاول کے دانے شامل ہیں جن پر قرآنی سورتیں انتہائی باریکی سے کندہ کی گئی ہیں ۔ ان کے علاوہ عراق، ترکی، ایران اور مصر سے حاصل کردہ سونے اور تانبے کے برتن اور شیشے کی نایاب اشیاء بھی یہاں رکھی گئی ہیں۔ اس ادارے کا کتب خانہ پچاس ہزار سے زائد کتابوں پر مشتمل ہے جو مختلف زبانوں میں لکھی گئی ہیں اور زیادہ تر قرآن مجید اور اسلامی موضوعات سے متعلق ہیں۔ مزید دیکھیے بحرین میں اسلام اسلامی فن خطاطی بحرین میں مذہبی آزادی اسلامی سنہری دور حوالہ جات